
Text rozhodnutia
Súd: Krajský súd Bratislava Spisová značka: 17CoE/49/2012 Identifikačné číslo súdneho spisu: 1711210720 Dátum vydania rozhodnutia: 31. 07. 2012 Meno a priezvisko sudcu, VSÚ: JUDr. Helena Škrinárová ECLI: ECLI:SK:KSBA:2012:1711210720.1 Uznesenie Krajský súd v Bratislave v exekučnej veci oprávneného: L. L., M.. XX.XX.XXXX, L.. Q. XXXX, A., proti povinnému: L. B., M.. XX.XX.XXXX, D. XX, D., práv. zást. Doc. JUDr. Vlasta Kovalančíková, CSc., advokátka, Mierové námestie 3, Senec, vedenej u súdneho exekútora JUDr. Zuzany Kubešovej so sídlom Exekútorského úradu Ul. 17. novembra 2304, Topoľčany, pod č. EX 12/2011, pre vymoženie uloženej povinnosti zaplatiť výživné, o námietkach proti exekúcii a o odvolaní oprávnenej proti uzneseniu Okresného súdu Pezinok, č.k. 1Er 2855/2011 - 36 zo dňa 15.02.2012, takto r o z h o d o l : Krajský súd v Bratislave uznesenie Okresného súdu Pezinok v Pezinku, č.k. 1Er 2855/2011 - 36 zo dňa 15.02.2012 p o t v r d z u j e . o d ô v o d n e n i e : Napadnutým uznesením súd prvého stupňa vyhovel námietkam povinného proti upovedomeniu o začatí exekúcie. Na odôvodnenie rozhodnutia uviedol, že dňa 13.09.2011 súd poveril súdneho exekútora vykonaním exekúcie na základe exekučného titulu, ktorým bol právoplatný a vykonateľný rozsudok Krajského súdu v Trnave, č.k. 24Co 135/2010 - 152 zo dňa 13.10.2010 v spojení s rozsudkom Okresného súdu v Galante, č.k. 26C 63/09 - 81 zo dňa 25.01.2010. Povinný v zákonnej lehote podal námietky proti exekúcii, v ktorých uviedol, že exekučný titul bol uznesením Najvyššieho súdu SR sp. zn. 4Cdo 3/2011 zo dňa 28.02.2011 zrušený a teda exekučný titul, na podklade ktorého bola exekúcia vykonávaná, zanikol. Súd dospel k záveru, že po vzniku exekučného titulu nastali okolnosti, pre ktoré je exekúcia neprípustná, a preto podľa § 50 ods. 1 zák. č. 233/1995 Z. z. o súdnych exekútoroch a exekučnej činnosti (ďalej len EP) námietkam povinného vyhovel. S týmto rozhodnutím sa neuspokojila oprávnená a v odvolaní, ktoré podala v zákonnej lehote, navrhla napadnuté uznesenie zrejme zmeniť tak, že súd námietky zamietne. Uviedla, že pôvodný exekučný titul bol síce uznesením NS SR zrušený, ale následne po dohode so súdnou exekútorkou predložila právoplatný a vykonateľný rozsudok 26C/63/2009 a rozsudok KS Trnava 24Co/83/2011 - 221 a je vykonateľný dňom 16.07.2011. Uviedla, že prieťahy v konaní zapríčinil súd, pretože rozsudok predložila súdnej exekútorke, ktorá ho následne predložila súdu. Ďalej poukázala na to, že s povinným sa súdi takmer 3 roky a za celé obdobie zaplatil výživné iba 3x v celkovej výške 540 eur. Krajský súd v Bratislave prejednal vec podľa § 212 ods. 1 a § 214 ods. 2 O.s.p. bez nariadenia pojednávania a po preskúmaní napadnutého uznesenia a obsahu spisu dospel k záveru, že odvolaniu nie je možné vyhovieť. Odvolací súd sa v celom rozsahu stotožnil s odôvodnením napadnutého uznesenia, a preto sa v odôvodnení obmedzil len na skonštatovanie správnosti dôvodov napadnutého rozhodnutia (§ 219 ods. 2 Občianskeho súdneho poriadku). Na zdôraznenie správnosti napadnutého uznesenia i s prihliadnutím na tvrdenia oprávnenej v odvolaní, odvolací súd uvádza, že podkladom pre vykonanie exekúcie v predmetnom konaní bol exekučný titul - rozsudok Okresného súdu v Galante sp. zn. 26C 63/2009 zo dňa 25.01.2010 v spojení s rozsudkom Krajského súdu v Trnave sp. zn. 24Co 135/2010 zo dňa 13.10.2010, ktorý nadobudol právoplatnosť dňa 15.11.2010 a vykonateľnosť 16.11.2010. Tento exekučný titul bol však uznesením Najvyššieho súdu SR sp. zn. 4Cdo 3/2011 zrušený a vec bola vrátená Krajskému súdu v Trnave na ďalšie konanie, čím exekučný titul stratil právoplatnosť a formálnu i materiálnu vykonateľnosť. Súd prvého stupňa preto správne rozhodol, keď námietkam povinného vyhovel. Podľa ustanovenia § 57 ods. 1, písm. b/ EP je súd povinný (ako je správne uvedené v napadnutom uznesení) exekúciu zastaviť, ak rozhodnutie, ktoré je podkladom na vykonanie exekúcie, bolo po začatí exekúcie zrušené. V predmetnom exekučnom konaní bol predložený exekučný titul, ktorý bol v priebehu konania zrušený, a preto na základe neho nie je možné pokračovať v exekúcii. Pokiaľ však je správne tvrdenie oprávnenej o tom, že je právoplatný a vykonateľný nový exekučný titul - rozsudok Krajského súdu v Trnave, č.k. 24Co/83/2011 - 221 zo dňa 8. júna 2011 v spojení s rozsudkom Okresného súdu v Galante, č.k. 26C/63/2009 - 87 zo dňa 25.01.2010, má možnosť domáhať sa novým návrhom vykonania exekúcie a súdny exekútor na základe návrhu oprávnenej vydania poverenia na vykonanie exekúcie. Z dôvodu, že sa jedná o nový exekučný titul, nie je daná prekážka začatej veci ani rozhodnutej veci v zmysle § 83 a § 159 ods. 3 O.s.p., pretože exekučný titul nie je totožný s tým, ktorý bol predložený v tomto konaní. Z uvedených dôvodov odvolací súd napadnuté uznesenie súdu prvého stupňa podľa § 219 ods. 1 O.s.p. potvrdil ako vecne správne. Toto rozhodnutie prijal Krajský súd v Bratislave v senáte pomerom hlasov 3 : 0 (§ 3 ods. 9 zákona č. 757/2004 Z. z. o súdoch a o zmene a doplnení niektorých zákonov v znení účinnom od 1. mája 2011). Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1711210720.1 (dáta aktuálne k 12. 11. 2026). Záväzné je znenie zverejnené súdom.




